Se conoix con o nombre de batalla de Điện Biên Phủ (u batalla de Dien Bien Phu; en francés bataille de Diên Biên Phu, en vietnamita Trận Điện Biên Phủ) a una batalla escaicita mientres a Guerra d'Indochina, que prencipió o 13 de marzo de 1954 y remató o 7 de mayo d'ixa mesma anyada, y en a quala luitoron d'una man as tropas d'o Việt Minh mandatas por Võ Nguyên Giáp y, d'atra man, as tropas de l'Exercito francés mandatas por Christian de La Croix de Castries. A batalla se desembolicó en Điện Biên Phủ una chicota plana a o norueste de Vietnam, amán d'as mugas d'ixe país con China y Tailandia, que os franceses heban ocupato en a dita Operación Castor en zaguerías de 1953, y remató con a redota francesa. Ista redota fació que Francia, por meyo d'os Alcuerdos de Chinevra (chulio de 1954), aceptase a suya redota en a guerra y cedese a independencia a la metat norte de Vietnam, que esdevenió Vietnam d'o Norte. O paralelo 17 esdevenió asinas a muga entre Vietnam d'o Norte y Vietnam d'o Sud, que dimpués luitoron en a Guerra de Vietnam.